N á v r h

V y h l á š k a
Ministerstva spravodlivosti Slovenskej republiky

z....... 2002,

ktorou sa ustanovujú podrobnosti o určení výšky zvýšených nákladov výkonu väzby, škode na majetku štátu v správe ústavu na výkon väzby, ústavu na výkon trestu odňatia slobody, ústavu na výkon trestu odňatia slobody pre mladistvých a nemocnice pre obvinených a odsúdených, zavinených nákladoch výkonu trestu odňatia slobody, zvýšených nákladoch výkonu trestu odňatia slobody a ich náhrade

Ministerstvo spravodlivosti Slovenskej republiky podľa § 27 ods. 9 zákona Národnej rady Slovenskej republiky č. 156/1993 Z.z. o výkone väzby  v znení zákona č. ..../2002 Z.z., § 60b ods. 12 a § 60c ods. 8 zákona č. 59/1965 Zb. o výkone trestu odňatia slobody v znení zákona č. ....../2002 Z.z. ustanovuje:

§ 1
Všeobecné ustanovenie

Táto vyhláška upravuje podrobnosti o náhrade
a)	zvýšených nákladov výkonu väzby,
b)	zavinených nákladov výkonu trestu odňatia slobody (ďalej len „zavinené náklady výkonu trestu“),
c) zvýšených nákladov výkonu trestu odňatia slobody (ďalej len „zvýšené náklady výkonu trestu“),
d) škode na majetku štátu v správe ústavu na výkon väzby, ústavu na výkon trestu odňatia slobody, ústavu na výkon trestu odňatia slobody pre mladistvých a nemocnice pre obvinených a odsúdených (ďalej len „ústav“).

§ 2
Náhrada zvýšených nákladov výkonu väzby

(1) Zvýšené náklady výkonu väzby1) sa určujú vo výške:
a) 1/165 služobného platu príslušníka Zboru väzenskej a justičnej stráže (ďalej len „príslušník zboru") patriacej za každú aj začatú hodinu podľa osobitného predpisu,2)

________________________
1) § 27 ods. 4  zákona Národnej rady Slovenskej republiky č. 156/1993 Z.z. o výkone väzby v znení zákona č. .../2002 Z.z..
2) § 84 ods. 2 zákona č. 73/1998 Z.z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov.
b) hodnoty spotrebovaných pohonných látok a mazadiel určenej podľa príslušnej normy spotreby služobného motorového vozidla použitého na prepravu a skutočne najazdených kilometrov,
c) skutočne vyplatenej sumy, ktorá sa poskytuje príslušníkovi zboru zabezpečujúcemu stráženie, doprovod, predvedenie a dopravu obvineného ako náhrada výdavkov pri služobnej ceste.3)

(2) Zvýšené náklady výkonu väzby obvineného na úteku4) z ústavu sa určia za každý aj začatý deň príslušného kalendárneho mesiaca vo výške desaťnásobku sumy stanovenej osobitným predpisom.5)

(3) Zvýšené náklady výkonu väzby podľa odseku 2 sa určujú najviac za prvých 90 kalendárnych dní od prvého dňa úteku, ak nie je ustanovené inak.

§ 3
Náhrada škody na majetku štátu v správe ústavu 

	(1) Ak obvinený alebo odsúdený zavinene spôsobil škodu na majetku štátu v správe ústavu podľa osobitného predpisu6)  je povinný nahradiť ju.

(2) Ak bola spôsobená škoda podľa odseku 1, spíše sa s obvineným alebo odsúdeným protokol o spôsobenej škode a určí sa spôsob a výška náhrady škody.

(3) Obvinený alebo odsúdený je povinný nahradiť škodu na majetku štátu v správe ústavu v sume, ktorá bola vynaložená ústavom pri uvedení majetku do pôvodného stavu; to neplatí, ak obvinený alebo odsúdený uvedie na základe dohody majetok do pôvodného stavu alebo ho nahradí rovnocenným majetkom.

(4) Ak obvinený alebo odsúdený spôsobil škodu podľa odseku 3, ústav postupuje podľa odseku 1.

(5) Pri určení výšky škody sa vychádza z ceny majetku štátu v správe ústavu v čase jej poškodenia. Ak nie je možné pri určovaní výšky škody zistiť stav opotrebovanosti v čase poškodenia, určí sa škoda podľa úrovne fyzickej a morálnej opotrebovanosti poškodeného majetku.

(6) Obvinený alebo odsúdený je povinný nahradiť škodu v slovenskej mene.

________________________
3)  Zákon č. 119/1992 Zb. o cestovných náhradách v znení neskorších predpisov.
4)  § 27 ods. 5 zákona č. 156/1993 Z.z v znení zákona č........./2002 Z.z..
5)  § 27 ods. 2 zákona č. 156/1993 Z.z. v znení zákona č........./2002 Z.z..
6) § 32 zákona č. 59/1965 Zb. o výkone trestu odňatia slobody v znení zákona č........./2002 Z.z..
   § 27a a 27b zákona č. 156/1993 Z.z. v znení zákona č........./2002 Z.z..

§ 4
Náhrada zavinených nákladov výkonu trestu

	(1) Náhrada zavinených nákladov výkonu trestu sa predpisuje podľa osobitného predpisu.7) 
(2) Ak odsúdený počas práceneschopnosti vykonáva so súhlasom lekára disciplinárny trest celodenného umiestnenia do uzavretého oddelenia alebo samoväzby, patrí mu nemocenské8) aj za pracovné dni výkonu tohto disciplinárneho trestu. Náhrada zavinených nákladov výkonu trestu sa za takúto dobu požaduje.
(3) Ak odsúdený je poberateľ dôchodku,9) hradí náklady výkonu trestu podľa osobitného predpisu10) a  je zaradený do práce alebo na výkon iných prospešných prác a tieto odmietne, náhrada zavinených nákladov výkonu trestu sa požaduje.

§ 5
Náhrada zvýšených nákladov výkonu trestu

(1)	Zvýšené náklady výkonu trestu11) odsúdeného sa určujú podľa § 2 ods. 1.
(2) Zvýšené náklady výkonu trestu odsúdeného pri úteku12) sa určujú za každý, aj začatý deň príslušného kalendárneho mesiaca vo výške desaťnásobku sumy ustanovenej osobitným predpisom.5)
 (3) Zvýšené náklady výkonu trestu odsúdeného pri nedovolenom vzdialení sa z nestráženého pracoviska, z otvoreného oddelenia alebo polootvoreného oddelenia, alebo za dobu voľna na opustenie ústavu podľa osobitného predpisu,13) ak si voľno odsúdený bez ospravedlniteľných príčin predĺžil alebo sa včas z voľna nevrátil12) sa určia za každý, aj začatý deň kalendárneho mesiaca vo výške dvojnásobku sumy ustanovenej osobitným predpisom.5)
(4) Zvýšené náklady výkonu trestu podľa odseku 2 sa určujú najviac za prvých 90 kalendárnych dní a zvýšené náklady výkonu trestu podľa odseku 3 sa určujú najviac za prvých 30 kalendárnych dní, ak ďalej nie je ustanovené inak.
(5) Spôsob vyčíslenia a termíny predkladania podkladov na vydanie rozhodnutia riaditeľa ústavu o náhrade zvýšených nákladov za predvedenie odsúdeného, ktoré Policajnému zboru vzniknú pri jeho dodaní do výkonu trestu odňatia slobody podľa osobitného predpisu,14) ustanoví generálne riaditeľstvo zboru po dohode s Prezídiom Policajného zboru.

____________________
7)  § 60b ods. 1 až 6 zákona č. 59/1965 Zb. v znení zákona č........./2002 Z.z..
8)  Napríklad § 11 písm. b) bod 1 zákona č. 54/1956 Zb. o nemocenskom poistení zamestnancov v znení neskorších predpisov.
9) § 7 písm. a) bod 1 až 8 zákona č. 100/1988 Zb. o sociálnom zabezpečení v znení neskorších predpisov.
10) § 29b ods. 3 zákona č. 59/1965 Zb. v znení zákona č. ........./2002 Z.z..
11)  § 60c ods. 1 a 3 zákona č. 59/1965 Zb. v znení zákona č........./2002 Z.z..
12)  § 60c ods. 2 zákona č. 59/1965 Zb. v znení zákona č........./2002 Z.z..
13)  § 35 ods. 1 zákona č. 59/1965 Zb. 
14)  § 60c ods. 3 zákona č. 59/1965 Zb.v znení zákona č........./2002 Z.z..

Spoločné, prechodné a záverečné ustanovenia
§ 6

(1) Ak sa služobným motorovým vozidlom ústavu prepravujú viacerí obvinení, ktorí sú povinní hradiť zvýšené náklady výkonu väzby podľa § 2 ods. 1 alebo odsúdení, ktorí sú  povinní  hradiť zvýšené náklady výkonu  trestu podľa  § 5 ods. 1,  výška náhrady sa  určuje pomerne podľa  počtu prepravovaných obvinených alebo odsúdených. Ak  sa  preprava  obvinených  alebo odsúdených  uskutoční do rôznych
cieľových miest, úhrada zvýšených nákladov výkonu väzby alebo zvýšených nákladov výkonu trestu sa určí pomerne podľa počtu skutočne najazdených kilometrov.

(2) Ak sa preprava obvineného alebo odsúdeného uskutoční spoločne s prepravou obvinených alebo odsúdených, ktorí nehradia zvýšené náklady výkonu väzby alebo zvýšené náklady výkonu trestu, náhrada zvýšených nákladov výkonu väzby alebo zvýšených nákladov výkonu trestu sa určí vo výške cestovného v dopravných prostriedkoch hromadnej autobusovej dopravy.

(3) V rozhodnutí riaditeľa ústavu o náhrade zvýšených nákladov výkonu väzby alebo zvýšených nákladov výkonu trestu podľa odsekov 1 a 2 sa uvedú kilometre najazdené služobným motorovým vozidlom a zvýšené náklady podľa § 2 ods. 1 a § 5 ods. 1; rozhodnutie vydá riaditeľ ústavu, ktorému náklady vznikli.

§ 7

(1) Ak obvinený alebo odsúdený utiekol alebo odsúdený sa nedovolene vzdialil z nestráženého pracoviska, otvoreného oddelenia alebo polootvoreného oddelenia alebo ak si odsúdený bez ospravedlniteľných príčin predĺžil voľno na opustenie ústavu alebo sa včas z voľna nevrátil pred nadobudnutím účinnosti tejto vyhlášky a jeho útek, nedovolené vzdialenie sa z nestráženého pracoviska, otvoreného oddelenia alebo polootvoreného oddelenia alebo voľno na opustenie ústavu trvá aj po nadobudnutí účinnosti tejto vyhlášky, náhrada podľa § 2 ods. 2, § 5 ods. 2 alebo 3 sa mu predpíše len od účinnosti tejto vyhlášky; v takom prípade počítanie dní podľa § 2 ods. 3 alebo § 5 ods. 4 sa začína dňom po nadobudnutí účinnosti tejto vyhlášky.

(2) Zrážky podľa § 2 až 5 sa vykonávajú z čistej pracovnej odmeny a iných príjmov alebo z ďalších finančných prostriedkov podľa osobitného predpisu15) za obdobie kalendárneho mesiaca, a to aj vtedy, ak bol obvinený alebo odsúdený zaradený do práce na viacerých pracoviskách alebo premiestnený do iného ústavu. Suma zrážok podľa § 2 až 6 sa zaokrúhľuje na celé koruny podľa zákona.

(3) Pri vykonávaní zrážok z čistej pracovnej odmeny a iných príjmov alebo ďalších finančných prostriedkov podľa osobitného predpisu16) odsúdeného uložených právoplatným rozhodnutím pred dňom účinnosti tejto vyhlášky sa postupuje podľa tejto vyhlášky.

____________________
15) § 12a ods. 2 až 5 zákona č. 156/1993 Z.z. v znení zákona č...../2002 Z.z., §  14a ods. 1 až 4 zákona č. 59/1965 Zb. v znení zákona č...../2002 Z.z..
16) § 14a ods. 1 až 4 zákona č. 59/1965 Zb. v znení zákona č...../2002 Z.z..
(4) Ak osoba, voči ktorej bol nariadený výkon rozhodnutia zrážkami zo mzdy, nastúpi výkon trestu alebo výkon väzby, postupuje sa podľa osobitného predpisu17) ako pri zmene platiteľa mzdy, pričom za mzdu povinného sa považuje čistá pracovná odmena, iné príjmy alebo ďalšie finančné prostriedky podľa osobitného predpisu15), ak podľa tejto vyhlášky sa z nich môže uspokojiť vymáhanie pohľadávky.

(5) Ak bol odsúdený alebo obvinený premiestnený do iného ústavu, tento ústav preberá výkon rozhodnutia zrážkami z jeho čistej pracovnej odmeny, iných príjmov alebo z ďalších finančných prostriedkov podľa osobitného predpisu;15) zmena nemá vplyv na poradie vymáhaných pohľadávok.

(6) Premiestnenie obvineného alebo odsúdeného do iného ústavu sa na účely tejto vyhlášky nepovažuje za zmenu platiteľa mzdy.18)

§ 8

Zrušuje sa vyhláška Ministerstva spravodlivosti Slovenskej republiky č. 430/1991 Zb. o spôsobe určenia náhrady zvýšených  nákladov výkonu trestu odňatia slobody.

§ 9
Účinnosť

Táto vyhláška nadobúda účinnosť 1. septembra 2002.

    

___________________
17) § 293 až § 295 zákona č. 99/1963 Zb. Občiansky súdny poriadok v znení neskorších predpisov.
18) § 293 až § 296 zákona č. 99/1963 Zb. v znení neskorších predpisov.

O D  V O D N E N I E

A. Všeobecná časť

Návrh vyhlášky Ministerstva spravodlivosti Slovenskej republiky, ktorou sa ustanovujú podrobnosti o určení výšky zvýšených nákladov výkonu väzby, škode na majetku štátu v správe ústavu na výkon väzby, ústavu na výkon trestu odňatia slobody, ústavu na výkon trestu odňatia slobody pre mladistvých a nemocnice pre obvinených a odsúdených, zavinených nákladoch výkonu trestu odňatia slobody, zvýšených nákladoch výkonu trestu odňatia slobody a ich náhrade (ďalej len "vyhláška") je vykonávacím predpisom podľa § 60b ods. 12 a § 60c ods. 8 zákona č. 59/1965 Zb. o výkone trestu odňatia slobody v znení zákona č..../2002 Z.z a § 27 ods. 9 zákona NR SR č. 156/1993 Z.z. o výkone väzby v znení zákona č..../2002 Z.z..

V súčasnosti spôsob určenia náhrady zvýšených nákladov výkonu trestu odňatia slobody (ďalej len „výkon trestu“) upravuje vyhláška Ministerstva spravodlivosti Slovenskej republiky č. 430/1991 Zb. o spôsobe určenia náhrady zvýšených nákladov výkonu trestu odňatia slobody a druhý a tretí oddiel vyhlášky Ministerstva spravodlivosti Slovenskej republiky č. 431/1991 Zb. o zrážkach z pracovnej odmeny osôb, ktoré sú vo výkone trestu odňatia slobody a o výkone rozhodnutia zrážkami z pracovnej odmeny týchto osôb.

Návrh vyhlášky ustanovuje, ktoré zvýšené náklady výkonu väzby, škody na majetku štátu v správe ústavu,  zavinené náklady výkonu trestu a zvýšené náklady výkonu trestu obvinený alebo odsúdený nahrádza, ako sa tieto náklady určujú, ako sa postupuje pri určovaní náhrady nákladov, ktoré vznikli Policajnému zboru v súvislosti s dodaním odsúdeného do výkonu trestu, ako sa postupuje pri určovaní nákladov v súvislosti s útekom obvineného alebo odsúdeného alebo odsúdeného, ktorý sa nedovolene vzdialil z nestráženého pracoviska, otvoreného oddelenia alebo polootvoreného oddelenia, alebo sa odsúdený nevrátil včas po udelení voľna na opustenie ústavu z ospravedlniteľných dôvodov.
Predkladaný návrh vyhlášky je v súlade s Ústavou SR, zákonmi a medzinárodnými zmluvami, ktorými je Slovenská republika viazaná.
Návrh vyhlášky nebude mať žiadny negatívny finančný, ekonomický ani enviromentálny vplyv, ani vplyv na zamestnanosť.

DOLOŽKA  ZLUČITEĽNOSTI
právneho predpisu s právom Európskych spoločenstiev a právom Európskej únie

1.	Navrhovateľ právneho predpisu: vláda SR.

2.	Názov návrhu právneho predpisu: návrh vyhlášky Ministerstva spravodlivosti Slovenskej republiky, ktorou sa ustanovujú podrobnosti o určení výšky zvýšených nákladov výkonu väzby, škode na majetku štátu v správe ústavu na výkon väzby, ústavu na výkon trestu odňatia slobody, ústavu na výkon trestu odňatia slobody pre mladistvých a nemocnice pre obvinených a odsúdených, zavinených nákladoch výkonu trestu odňatia slobody, zvýšených nákladoch výkonu trestu odňatia slobody a ich náhrade.

3.	Záväzky Slovenskej republiky vo vzťahu k Európskym spoločenstvám a Európskej únii:
a)	Problematika návrhu právneho predpisu nie je prioritnou oblasťou aproximácie podľa čl. 70 Európskej dohody o pridružení, podľa Národného programu pre prijatie acquis communautaire, podľa Partnerstva pre vstup, podľa Bielej knihy a podľa výsledkov rokovaní pri screeningu. Návrh zákona, na základe ktorého je predkladaný tento právny predpis, je súčasťou Plánu legislatívnych úloh vlády Slovenskej republiky na rok 2001.
b)	Problematika návrhu právneho predpisu nie je predmetom záväzku vyplývajúceho z negociačných pozícií.

4.	Problematika návrhu právneho predpisu je upravená v 
a)	čl. 6 ods. 2 Zmluvy o Európskej únii, ktorý ustanovuje, že únia rešpektuje práva zabezpečené Európskym dohovorom o ochrane ľudských práv a základných slobôd z roku 1950 ako všeobecne právne princípy,
b)	čl. 141 ods. 1 Zmluvy o založení Európskych spoločenstiev v jej amsterdamskom znení, ktorý ustanovuje zásadu rovnakej odmeny mužom a ženám za rovnakú prácu alebo prácu rovnakej hodnoty.

5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie: úplná.

6.	Gestor (spolupracujúce rezorty): bezpredmetné.

7. Účasť expertov pri príprave návrhu právneho predpisu: bez účasti.

B. Osobitná časť

K § 1
Vymedzuje sa okruh náhrad, ktoré sú vymáhané od obvinených alebo odsúdených v spojení s výkonom väzby alebo výkonom trestu odňatia slobody.

K § 2
Určujú sa podrobnosti spôsobu výpočtu zvýšených nákladov výkonu väzby, ktoré obvinený je povinný nahradiť v skutočnej výške za stráženie, dopravu a predvedenie do zdravotníckeho zariadenia, pred orgán činný v trestnom konaní alebo iný orgán štátnej správy, keď jeho účasť nebola potrebná. Taktiež sa určuje spôsob výpočtu náhrady zvýšených nákladov, ktoré vzniknú ústavu a Policajnému zboru v prípade úteku obvineného z výkonu väzby a maximálna doba, za ktorú tento druh náhrady je možné obvinenému predpísať. 

K § 3
Upresňuje sa postup pri určovaní náhrady škôd na majetku štátu v správe ústavu, ktoré obvinený alebo odsúdený zavinene alebo z nedbanlivosti spôsobil.

K § 4
	Ustanovuje sa povinnosť odsúdeného nahradiť aj zavinené náklady vo výške jednej štyridsatiny zo životného minima na deň, ktoré štátu vzniknú v súvislosti s umiestnením odsúdeného do výkonu disciplinárneho trestu, v súvislosti s odmietnutím odsúdeného pracovať alebo ak do práce nastúpil, ale nepodal žiadny pracovný výkon, ak si úmyselne spôsobil ujmu na zdraví, dovolil inému, aby mu spôsobil ujmu na zdraví alebo inému priamo spôsobil ujmu na zdraví a podobne. Taktiež odsúdený je povinný nahradiť štátu aj zvýšené náklady výkonu trestu, ktoré vznikli tým, že trval na predvedení pred niektorý z orgánov činných v trestnom konaní alebo musel byť za týmto účelom premiestnený do iného ústavu, hoci bol predtým poučený, že jeho účasť na konaní nie je nevyhnutná.

	Ďalej sa ustanovuje, že ak je odsúdený práceneschopný a vykonáva so súhlasom lekára disciplinárny trest celodenného umiestnenia do uzavretého oddelenia alebo samoväzby a patrí mu nemocenské aj za pracovné dni výkonu tohto disciplinárneho trestu, náhrada zavinených nákladov výkonu trestu sa za takúto dobu požaduje.

	Tiež sa ustanovuje, že ak odsúdený je poberateľ dôchodku a hradí náklady výkonu trestu podľa osobitného predpisu a zároveň je zaradený na výkon práce alebo výkon iných prospešných prác a tieto odmietne, náhrada zavinených nákladov výkonu trestu sa požaduje.

K § 5
Určujú sa podrobnosti spôsobu výpočtu zvýšených nákladov výkonu trestu, ktoré odsúdený je povinný nahradiť v skutočnej výške za stráženie, dopravu a predvedenie do zdravotníckeho zariadenia, pred orgán činný v trestnom konaní alebo iný orgán štátnej správy, keď jeho účasť nebola potrebná. Taktiež sa určuje spôsob výpočtu náhrady nákladov, ktoré vzniknú ústavu a Policajnému zboru v prípade úteku odsúdeného z výkonu trestu a v prípade ak odsúdený sa nedovolene vzdialil z nestráženého pracoviska, otvoreného oddelenia alebo polootvoreného oddelenia alebo za celú dobu voľna na opustenie ústavu, o ktorú si voľno odsúdený bez objektívnych príčin predĺžil, ako aj nákladov v súvislosti s návštevou medzi odsúdenými manželmi, rodičmi a deťmi. Taktiež sa určuje maximálna doba, za ktorú tieto druhy náhrad je možné odsúdenému predpísať.

Ďalej sa stanovuje, aby generálne riaditeľstvo zboru a Prezídium Policajného zboru zmluvne riešili podrobnosti o nákladoch, ktoré vzniknú Policajnému zboru pri predvádzaní odsúdeného do výkonu trestu, ak nenastúpil dobrovoľne na základe rozhodnutia súdu.

K § 6
Ustanovujú sa zásady pre určenie výšky zvýšených nákladov výkonu väzby a zvýšených nákladov výkonu trestu, ak sa motorovým vozidlom ústavu prepravujú viacerí odsúdení alebo aj odsúdení, ktorí nie sú povinní hradiť zvýšené náklady výkonu väzby a zvýšené náklady výkonu trestu a stanovuje sa požiadavka, aby sa v rozhodnutí riaditeľa ústavu vyčíslili najazdené kilometre a náklady s tým spojené.

K § 7
Ustanovuje sa ako postupovať, ak obvinený alebo odsúdený utiekol, resp. odsúdený sa nedovolene vzdialil z nestráženého pracoviska, otvoreného oddelenia alebo polootvoreného oddelenia, alebo ak si odsúdený bez objektívnych príčin predĺžil voľno na opustenie ústavu pred nadobudnutím účinnosti tejto vyhlášky a tento stav trvá aj po nadobudnutí jej účinnosti, ktoré zrážky sa vykonávajú, ak bol odsúdený alebo obvinený zaradený v priebehu kalendárneho mesiaca na viacerých pracoviskách alebo premiestnený. Ustanovuje sa, že v zrážkach, o ktorých bolo rozhodnuté pred účinnosťou tejto vyhlášky, sa pokračuje podľa tejto vyhlášky, upresňuje sa postup, ak v dôsledku nástupu do výkonu trestu alebo výkonu väzby nastáva zmena platiteľa mzdy a určuje sa postavenie ústavu, do ktorého bol odsúdený alebo obvinený premiestnený z pohľadu postavenia platiteľa mzdy.

K § 8 a 9
Vzhľadom na potreby praxe a zabezpečenie výkonu zrážok v prospech zvýšených nákladov výkonu väzby, zavinených nákladov výkonu trestu a zvýšených nákladov výkonu trestu sa navrhuje zrušiť doteraz platné všeobecne záväzné právne predpisy upravujúce ich úhradu.
Navrhuje sa, aby vyhláška nadobudla účinnosť 1. septembra 2002.